b'\n_START_ARTICLE_\nHybris\n_START_PARAGRAPH_\nHybris (muinaiskreikaksi \xe1\xbd\x95\xce\xb2\xcf\x81\xce\xb9\xcf\x82, \xe2\x80\x9dloukkaus\xe2\x80\x9d) tarkoittaa nykyaikana liioiteltua itsevarmuutta ja -luottamusta, joka lopulta usein johtaa ansaittuun rangaistukseen. Antiikin Kreikassa hybris tarkoitti toimia, jotka niiden tekij\xc3\xa4 suoritti h\xc3\xa4p\xc3\xa4ist\xc3\xa4kseen uhriaan tarkoituksenaan siten ylent\xc3\xa4\xc3\xa4 itse\xc3\xa4\xc3\xa4n._NEWLINE_Hybris oli antiikin Ateenassa rikos. Rikkomuksina t\xc3\xa4t\xc3\xa4 lakia vastaan pidettiin kaikkea aina pahoinpitelyst\xc3\xa4 seksuaaliseen v\xc3\xa4kivaltaan ja siit\xc3\xa4 julkisen tai pyhitetyn omaisuuden varkauteen saakka._NEWLINE_Antiikin kreikkalaisessa kirjallisuudessa esimerkki hybriksest\xc3\xa4 ovat Homeroksen Odysseiassa Penelopen kosijat. He joutuvat lopulta maksamaan julkeasta k\xc3\xa4ytt\xc3\xa4ytymisest\xc3\xa4\xc3\xa4n Odysseuksen perhekuntaa kohtaan._NEWLINE_Hybriksen vastakohdiksi on mainittu itsekritiikki ja itseironia.\n_START_SECTION_\nHybris antiikin Kreikassa\n_START_PARAGRAPH_\nHybrist\xc3\xa4 jumalia vastaan on usein sanottu kreikkalaisen mytologian henkil\xc3\xb6hahmojen traagiseksi virheeksi, joka on johtanut n\xc3\xa4iden hahmojen p\xc3\xa4\xc3\xa4lle langetettavaan "nemesikseen" ja tuhoon. T\xc3\xa4m\xc3\xa4 kuitenkin edustaa vain pient\xc3\xa4 osaa kreikkalaisessa kirjallisuudessa esiintyv\xc3\xa4st\xc3\xa4 hybriksest\xc3\xa4 suurimman osan hybriksen kuvauksista koskiessa kuolevaisten keskin\xc3\xa4isi\xc3\xa4 rikkomuksia. Siksi nykyisin on hyv\xc3\xa4ksytty v\xc3\xa4ite, etteiv\xc3\xa4t kreikkalaiset niink\xc3\xa4\xc3\xa4n ajatelleet hybrist\xc3\xa4 uskonnollisena kysymyksen\xc3\xa4; viel\xc3\xa4 v\xc3\xa4hemm\xc3\xa4n, ett\xc3\xa4 sit\xc3\xa4 olisi pidetty normaalisti jumalien rankaisemana rikoksena._NEWLINE_Aristoteles m\xc3\xa4\xc3\xa4ritteli hybriksen seuraavasti:_NEWLINE_\xc2\xbb[...] loukkaus (\xe1\xbd\x95\xce\xb2\xcf\x81\xce\xb9\xcf\x82) on sellaisen asian tekemist\xc3\xa4 ja sanomista, josta aiheutuu kohteena olevalle ihmiselle h\xc3\xa4pe\xc3\xa4\xc3\xa4, eik\xc3\xa4 loukkausta tehd\xc3\xa4 jonkin muun asian saamiseksi itselle tai siksi ett\xc3\xa4 jotakin on tapahtunut, vaan loukkauksen antaman nautinnon takia; sill\xc3\xa4 hyvityst\xc3\xa4 tavoittelevat eiv\xc3\xa4t loukkaa vaan kostavat. Loukkaajien saama nautinto aiheutuu siit\xc3\xa4, ett\xc3\xa4 he uskovat itse olevansa parempia, kun tekev\xc3\xa4t toisille pahaa.\xc2\xbb_NEWLINE_Keskeist\xc3\xa4 m\xc3\xa4\xc3\xa4ritelm\xc3\xa4ss\xc3\xa4 ovat antiikin Kreikan k\xc3\xa4sitteet kunniasta (m. kreik. tim\xc4\x93) ja h\xc3\xa4pe\xc3\xa4st\xc3\xa4. K\xc3\xa4site tim\xc4\x93 ei sis\xc3\xa4ll\xc3\xa4 ainoastaan kunniaa saaneiden korottamista, vaan my\xc3\xb6s tekojensa vuoksi hybriksen nujertamien h\xc3\xa4pe\xc3\xa4mist\xc3\xa4. T\xc3\xa4m\xc3\xa4 k\xc3\xa4site kunniasta on tavallaan nollasummapelin kaltainen._NEWLINE_Rush Rehm yksinkertaistaa hybriksen m\xc3\xa4\xc3\xa4ritelm\xc3\xa4n aikalaisten k\xc3\xa4sitteeksi "r\xc3\xb6yhkeys, halveksunta ja kohtuuton v\xc3\xa4kivalta".\n_START_SECTION_\nHybris nykyaikana\n_START_PARAGRAPH_\nNyky\xc3\xa4\xc3\xa4n sanaa hybris k\xc3\xa4ytett\xc3\xa4ess\xc3\xa4 tarkoitetaan ylimielisyytt\xc3\xa4 ja rajatonta luottamusta ja ylpeytt\xc3\xa4 omiin kykyihins\xc3\xa4; siihen usein liittyy my\xc3\xb6s piittaamattomuus ja tiedon puute menneisyyden kokemuksista yhdistettyn\xc3\xa4 n\xc3\xb6yryyden puutteeseen. Hybrikseen viittaamiseen liittyy edelleen usein my\xc3\xb6s vihjaus seuraamuksista rangaistuksen tai k\xc3\xa4rsimyksen muodossa, \xe2\x80\x93 samalla tavoin kuin hybris ja nemesis liitettiin satunnaisesti yhteen kreikkalaisessa maailmankuvassa. Raamatun Sananlaskujen kirjassa esiintyv\xc3\xa4n, nyky\xc3\xa4\xc3\xa4nkin yleisen sanonnan "ylpeys k\xc3\xa4y lankeemuksen edell\xc3\xa4" on ajateltu olevan yhteenveto nykyajan k\xc3\xa4sityksest\xc3\xa4 hybriksest\xc3\xa4.'